b'\n_START_ARTICLE_\nBringeb\xc3\xa6rglassvinge\n_START_SECTION_\nUtseende\n_START_PARAGRAPH_\nEn middelsstor (vingespenn 21 \xe2\x80\x93 30 mm), slank, m\xc3\xb8rk glassvinge. Hannen har dobbelt kamformede antenner. Bakkroppen har noks\xc3\xa5 smale, gule tverrb\xc3\xa5nd. I den bakre delen har hunnen tre, og hannen fire b\xc3\xa5nd, dessuten har hannen to tverrb\xc3\xa5nd fremst p\xc3\xa5 bakkroppen, men disse er ofte lite synlige. Denne arten har ikke p\xc3\xa5fallende store dusker p\xc3\xa5 bakkroppsspissen. Forvingen er ganske smal, bredt gr\xc3\xa5brunt kantet, de gjennomsiktige omr\xc3\xa5dene begrenser seg til tre smale flekker. Bakvingen er noks\xc3\xa5 bred, trekantet med smal, brun kant, ellers glassklar.\n_START_SECTION_\nLevevis\n_START_PARAGRAPH_\nArten lever i skogkanter, lysninger i skogen og hager. Larven lever p\xc3\xa5 bringeb\xc3\xa6r (Rubus idaeus). Den bruker to \xc3\xa5r p\xc3\xa5 utviklingen. Det f\xc3\xb8rste \xc3\xa5ret borer den i rotstokkene, det andre \xc3\xa5ret inne i stenglene. De voksne sommerfuglene flyr i juni \xe2\x80\x93 august og bes\xc3\xb8ker gjerne blomster. Denne arten kan v\xc3\xa6re ganske vanlig i hager der det dyrkes bringeb\xc3\xa6r, og er nok den glassvingen man oftest treffer p\xc3\xa5 i Norge.'